KIRJALLINEN KYSYMYS E-1756/01 esittäjä(t): Ilda Figueiredo (GUE/NGL) komissiolle. Portugalin tulvat.



Virallinen lehti nro 093 E , 18/04/2002 s. 0025 - 0026



KIRJALLINEN KYSYMYS E-1756/01 esittäjä(t): Ilda Figueiredo (GUE/NGL) komissiolle (15. kesäkuuta 2001) Aihe: Portugalin tulvat Portugalia tänä talvena koetelleet vaikeat ilmasto-olosuhteet ja erityisesti viikonloppuna 26.28. tammikuuta maan pohjois- ja keskiosia koetelleet myrskyt aiheuttivat ihmishenkien menetyksiä sekä huomattavat, arvioiden mukaan monen kymmenen miljardin escudon vahingot. Euroopan parlamentti hyväksyi asiaa koskevan päätöslauselman 15. helmikuuta 2001. Päätöslauselmassaan Euroopan parlamentti pyysi, että komissio myöntää yhteistyössä Portugalin hallituksen ja paikallisten viranomaisten kanssa taloudellista erityistukea, jolla täydennetään Portugalin viranomaisten myöntämiä lainoja, suurimpiin vaikeuksiin joutuneiden väestöryhmien pakottavien tarpeiden täyttämiseksi, tuhoutuneiden infrastruktuurien uudelleen rakentamiseksi ja taloudellisen toiminnan uudelleen käynnistämiseksi. Voiko komissio ilmoittaa tämän erityistuen määrän, sen toteutusasteen, budjettikohdan ja sovitut ehdot? Michel Barnier'n komission puolesta antama vastaus (11. syyskuuta 2001) Komissio on erittäin tietoinen Portugalia tammikuussa 2001 koetelleiden pahojen tulvien sosiaalisista, taloudellisista ja ekologistista seurauksista. Komissio ei voi myöntää taloudellista erityistukea, sillä parlamentti poisti vuonna 1997 erityisen hätäapu-budjettikohdan, joka oli perustettu jäsenvaltioissa tapahtuneiden luonnonmullistusten varalta. Budjettikohdan vuotuinen talousarvio oli 5 miljoonan euron luokkaa. Komissio pyrkii siis antamaan vahinkoja kärsineille alueille niiden jälleenrakentamiseen tarvittavan tuen käyttämällä olemassa olevia välineitä erityisesti aluepolitiikan puitteissa. Portugali kuuluu kokonaan rakennerahastojen tavoite 1 -alueeseen, ja sille on myönnetty 20,5 miljardia euroa määrärahoja kaudeksi 20002006. Portugalin tavoite 1 -alueiden eri toimenpideohjelmien hallinnoijina Portugalin viranomaiset voivat päättää tukea vahinkoa kärsineeseen tuottavaan toimintaan liittyviä infrastruktuuri- ja kehityshankkeita sillä edellytyksellä, että toiminta on ohjelman tavoitteiden mukaista ja oikeutettu saamaan rakennerahastojen tukea ja että toiminnassa noudatetaan voimassa olevia säännöksiä. Komission 30. lokakuuta 2000 hyväksymään maataloutta ja maaseudun kehittämistä koskevaan toimenpideohjelmaan sisältyy toimenpide, joka koskee torjuntaa ja maatalouden kehitysmahdollisuuksien palauttamista ja jolle ei alun perin ollut varattu määrärahoja talousarviosta, koska tämän tyyppiset tapahtumat ovat luonteeltaan ennalta arvaamattomia. Myrskyjen johdosta Portugalin viranomaiset ehdottivat ohjelman seurantakomitealle, että mainitulle toimenpiteelle varattaisiin 25 miljoonaa euroa vähentämällä vastaava määrä määrärahoista, jotka oli samassa ohjelmassa varattu maatilojen tukemista koskeville toimenpiteille. Seurantakomitea hyväksyi ehdotuksen 7. toukokuuta 2001 pitämässään kokouksessa. Muutos toteutettiin olemassa olevan joustovaran puitteissa, sillä kyse oli määrärahojen siirroista samaan toimintalinjaan sisältyvien toimenpiteiden välillä. Perustamissopimuksen 87 artiklan (ent. 92 artiklan) 2 kohdan b) alakohdassa määrätään, että jäsenvaltioiden myöntämät tuet luonnonmullistusten aiheuttaman vahingon korvaamiseksi ovat perustamissopimuksen mukaisia. Komissio korostaa tutkivansa mahdollisimman nopeasti Portugalin viranomaisten sille tekemät ilmoitukset. Päätös siitä, myönnetäänkö tukea vai ei, on kuitenkin yksinomaan Portugalin viranomaisten tehtävissä.